KIRJALLINEN KYSYMYS P-0304/01

esittäjä(t): Luciano Caveri (ELDR) komissiolle

(2. helmikuuta 2001)

Aihe: Mont Blancin tunneli

Mont Blancin tunneli on suunniteltu avattavan uudelleen tämän vuoden toisella puoliskolla. Kyseistä väylää pidetään yhtenä merkittävimmistä Euroopan laajuisiin verkkoihin kuuluvista Alppien ylitysreiteistä.

Ennusteiden mukaan tavaraliikenne Alppien yli kasvaa tulevina vuosina huomattavasti, minkä vuoksi alueen asukkaat ovat huolissaan tunnelin avaamisesta ympäristölle mahdollisesti koituvista vakavista vahingoista. Tunnelin avaaminen olisi muun muassa vastoin Alppeja koskevaa yleissopimusta, jonka myös Euroopan unioni on ratifioinut ja johon lisättiin muutamia kuukausia sitten juuri arkaluonteisia liikenneasioita koskeva pöytäkirja.

Näyttää siltä, että mielipiteet jakautuvat kahtia. Joidenkin näkemysten mukaan TIR-liikenne olisi kiellettävä kokonaan. Toiset taas kannattavat kiintiöjärjestelmää, johon yhdistettäisiin Mont Blancin tunnelia koskevat turvallisuusjärjestelyt, joita tunnelissa tapahtuneen traagisen onnettomuuden jälkipuinnin perusteella pidetään välttämättöminä.

Mitä tietoja Alppien läpi kulkevan tavaraliikenteen tulevasta kasvusta on olemassa? Mitä mieltä komissio on Alppeja koskevaan yleissopimukseen liitetystä liikenneasioita käsittelevästä pöytäkirjasta? Miten se suhtautuu esitettyihin kahteen vaihtoehtoon, joista toinen kieltäisi TIR-liikenteen kokonaan ja toinen puolestaan rajoittaisi sitä kiintiöin?

Loyola de Palacion komission puolesta antama vastaus

(23. maaliskuuta 2001)

Komissio on täysin tietoinen Alppien liikennekäytäviin liittyvistä ympäristökysymyksistä, mutta katsoo, että toimissa on otettava tasapuolisesti huomioon myös taloudelliset näkökohdat. Mont Blancin tunneli on yksi tärkeimmistä Alppien läpi kulkevista kauttakulkureiteistä. Se on hyvä esimerkki siitä, että tarkoituksenmukaisia toimia tarvitaan sekä raide- että tieliikenteessä, jotta voidaan suojella ympäristöä ja turvata samalla tavaroiden vapaa liikkuvuus. Tavaroiden vapaan liikkuvuuden periaatteen vuoksi raskaita tavarankuljetusajoneuvoja ei voida kokonaan kieltää, vaikka komissio myöntääkin, että tavaroiden vapaan liikkuvuuden ja kestävän liikenteen on kuljettava käsi kädessä. Komissio ei voi myöskään tukea kiintiöihin perustuvia ratkaisuja, sillä yhteisön lainsäädännön mukaan kansainvälisen maanteiden tavaraliikenteen harjoittamisen edellytyksenä on yhteisön kiintiövapaa kuljetuslupa(1). Komissio on jo aiemmin edistänyt ja tulee yhä edistämään yhtenäisiä toimia, joilla pyritään vähentämään maantieliikenteen kielteisiä vaikutuksia koko yhteisön alueella. Näin kunnianhimoinen tavoite voidaan saavuttaa vain yhtenäisten täydentävien toimenpiteiden avulla. Niitä ovat muun muassa tekniset standardit ympäristöä ja turvallisuutta koskevien vaatimusten parantamiseksi etenkin tunneleiden osalta, investoinnit infrastruktuuriin sekä hinnoitteluvälineet (kuljetusmaksujen sopeuttaminen todellisiin kustannuksiin kaikissa kuljetusmuodoissa). Lisäksi niihin kuuluvat kuljetusjärjestelmän tehokkuutta lisäävät toimet kuten liikennemuotojen yhteensopivuuden optimointi ja rautatiekuljetusten kilpailukyvyn vahvistaminen yleisesti. Komissio on erityisesti sitoutunut tukemaan Euroopan laajuiseen liikenneverkkoon kuuluvaa Lyonin ja Torinon välistä ensisijaista

hanketta, ja on rahoittanut sitä 60 miljoonalla eurolla. Määrällä on rahoitettu 50 prosenttia tähän asti suoritetuista tutkimuksista. Tämän tunneleihin perustuvan rautatieyhteyden avulla vähennetään maanteitse kulkevaa tavaraliikennettä Alpeilla.

Komissio katsoo, että Alppeja koskevaan yleissopimukseen liitetty pöytäkirja liikenteestä luo ennalta varautumisen ja ennalta ehkäisemisen periaatteeseen sekä saastuttaja maksaa -periaatteeseen perustuvan kehyksen, jolla varmistetaan kestävä liikenne ja ympäristönsuojelu Alppien alueella kaikkien liikennemuotojen osalta. Komissio katsoo, että Alppeja koskevan yleissopimuksen täytäntöönpanosta liikenteen alalla tehdyn pöytäkirjan allekirjoittaminen olisi merkittävä poliittinen viesti kaikille sopimuspuolille. Näin yhteisö toisi julki, että pöytäkirjan allekirjoittaminen ja ratifioiminen on ensiarvoisen tärkeää. Komissio onkin äskettäin tehnyt pöytäkirjan allekirjoittamista koskevan ehdotuksen neuvoston päätökseksi(2).

Alppien kaaren tavaraliikennettä koskevien tilastojen mukaan liikenteen keskimääräinen vuosittainen kasvu vuosien 19931998 välillä on arviolta 3,8 prosenttia. Komissio on tietoinen useista ennusteista, joissa arvioidaan tavaraliikenteen tulevan vuosittaisen kasvun vaihtelevan kahden ja viiden prosentin välillä. Kasvuennuste osoittaa, että Lyonin ja Torinon välisen tunnelin saaminen käyttöön on varmistettava niin pian kuin mahdollista.

(1) Neuvoston asetus 881/92/ETY, annettu 26. maaliskuuta 1992, yhteisössä jäsenvaltion alueelle tai sen alueelta taikka yhden tai useamman jäsenvaltion alueen kautta tapahtuvan tavaraliikenteen markkinoille pääsystä (EYVL L 95, 9.4.1992).

(2) KOM(2001) 18 lopullinen.